**IZTOK ŠMAJS MUNI,** ***SIMULTANOST / HETEROGENOST no. 7***

IZTOK ŠMAJS MUNI je vizualni umetnik, ki svojo kreativno energijo sprošča v risbi, sliki in fotografiji. A vendar se njegova umetniška žilica in razmišljanje tu ne zaključita. Tudi samo umeščanje del v prostor kot medsebojna igra ali sovpadanje so zanj nadaljnje točke v katerih poskuša zaobjeti celoto oziroma jo smiselno in referenčno umestiti v dvogovor ali kontinuirano prehodnost del. Sledi filozofiji neke globlje mentalno ozaveščene stvarnosti. Realno zaznavno in duhovno se povezuje v odmaknjeni distancirani, zavedno nezavedni poti meditativno obarvane zgodbe umetnika in njegovega jaza. Razpetost med dvema svetovoma - kot tudi miselnostjo - ga vodi po višji, mnogokrat nerazumljivi poti. Tako procesiranje dogajanja kot tudi dojemanje okolja razume v sferi zahtevnega psihološko–filozofskega mišljenja in povezovanja, zaradi česar gledalca ne spusti v svoj notranji svet. Le-ta ostaja pred samo podobo prepuščen svoji interpretaciji, z vedno novimi asociativnimi kombinacijami.

Leta 2014 se je v Mali galeriji predstavil s sklopom del navezujočih se na Simultanost / Neuro orientacije. Vzorce izražene skozi kvalije kot način kako stvari doživljamo, zaznamo in občutimo, je povezoval v risbo in sliko njegovega podzavestnega poglabljanja. Način, ki sicer velja za prvinskega in se ga ne da analizirati ter je hkrati značilnost fenomenalne zavesti, je predstavil skozi premišljena modularno zgoščena polja. Ta fenomenalna zavest pa izhaja iz fenomena, torej tistega, kar se kaže in je čutno zaznavno. Tokrat so pred nami dela z naslovom Simultanost / Heterogenost. Iz naslova razberemo, da gre za nadaljevanje njegovega že pred leti začetega raziskovanja, z osrednjim naslovom Simultanost, kar razumemo kot istočasnost in hkratnost. V podnaslovu Heterogenost pa gre za razpredanje o neenotnih in raznovrstnih delih ali sestavnih elementih. Celota je tako podvržena procesualnosti, sprotnosti in navdihu, ki ga umetnik črpa in prenaša na platno ali papir v določenem meditativnem stanju. Meditacija kot osrednji element se sicer uporablja za različne tehnike pomirjanja, sproščanja kot tudi doseganja višjega stanja zavesti ter spoznanja, da si oz. da obstajaš. Le-ta nas postavi v vlogo opazovalca, brez občutka vpletenosti, a vendar s pomočjo nje, prihajamo v stik s seboj ter intuicijo oz. notranjim glasom. Pri sami tehniki gre za močno koncentracijo na določeno mantro ali pa za prepuščanje toku misli oz. kontemplaciji. Tako nastajajo neke vrste mandale. Le-te v svoji prvotni obliki kroga simbolizirajo popolnost, celovitost, enotnost, neskončnost in brezčasnost. Krog nima ne začetka, kot tudi ne konca, gre za stanje večnega ponavljanja, hkrati pa predstavlja tako makro kot tudi mikrokozmos in čas.

Ob stiku z Munijevimi deli se pred nami razprejo nekakšni večplastni labirinti ali teksturni vzorci. Tako eni, kot drugi nastopajo v zgoščeni ali zračni masi, prepleteni, zvrščeni ali spajani v manjše ali večje med seboj povezujoče se sklope. Lahko gre za črno-bele ali barvne kombinacijske izpeljave. V njih prevlada linija ali neke vrste modularni element. Baza ali podlaga na katero riše ali slika je lahko v črni ali beli barvi kot neskončni prostor. Ponekod se čisto podredi ali pa dobesedno izpuhti. Medtem ko risbe prepričajo s svojo prečiščeno senzibilnostjo in krhkostjo, so slike kot slikovite barvno harmonične podobe s pridihom dekorativnosti. Gestualno izpeljane linije pa kličejo po nezaključeni, nadzirani iluziji, kjer iz kaosa nastaja red. Vnašanje ponavljajočih, a vendar neenotnih elementov in vzorcev kaže na sprotnost in navdih trenutnega stanja ter odražanja duha. Celota pa zaživi v čisto neponovljivi metamorfozi.

Melita Ažman, univ. dipl. um. zgod.